*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Οκτωβρίου 1990

που δίνει την άδεια στα κράτη μέλη να επιτρέπουν προσωρινά την εμπορία δασικού πολλαπλασιαστικού υλικού το οποίο δεν ανταποκρίνεται στις απαιτήσεις της οδηγίας 66/404/ΕΟΚ του Συμβουλίου

(90/525/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 66/404/ΕΟΚ του Συμβουλίου της 14ης Ιουνίου 1966 περί εμπορίας του δασικού πολλαπλασιαστικού υλικού (1), όπως τροποποιήθηκε τελευταία από την οδηγία 88/332/ΕΟΚ (2), και ιδίως το άρθρο 15,

τις αιτήσεις που υπέβαλαν ορισμένα κράτη μέλη,

Εκτιμώντας:

ότι, σε όλα τα κράτη μέλη, η παραγωγή πολλαπλασιαστικού υλικού για τα είδη που αναφέρονται στο παράρτημα είναι επί του παρόντος ελλειμματική και, για το λόγο αυτό, δεν επαρκεί για τον ανεφοδιασμό σε υλικό που ανταποκρίνεται στις απαιτήσεις της οδηγίας 66/404/ΕΟΚ·

ότι ούτε οι τρίτες χώρες είναι σε θέση να παράσχουν επαρκείς ποσότητες πολλαπλασιαστικού υλικού των ειδών αυτών, το οποίο να προσφέρει τις ίδιες εγγυήσεις με το πολλαπλασιαστικό υλικό που παράγεται στην Κοινότητα και να ανταποκρίνεται στις διατάξεις της προαναφερόμενης οδηγίας·

ότι, κατά συνέπεια, είναι σκόπιμο να δοθεί η άδεια στα κράτη μέλη να επιτρέπουν, για περιορισμένο χρονικό διάστημα, την εμπορία πολλαπλασιαστικού υλικού των εν λόγω ειδών που πληροί λιγότερο αυστηρές προϋποθέσεις όσον αφορά την προέλευση·

ότι, για γενετικούς λόγους, το πολλαπλασιαστικό υλικό θα πρέπει να συλλέγεται στον τόπο προέλευσης, στο φυσικό περιβάλλον των ειδών αυτών, και ότι θα πρέπει να παρέχεται κάθε δυνατή εγγύηση για να εξασφαλισθεί η ταυτότητα του υλικού·

ότι, εξάλλου, είναι σκόπιμο να δοθεί η άδεια σε κάθε κράτος μέλος να επιτρέπει την εμπορία στο έδαφός του σπόρων προς σπορά που υπόκεινται σε λιγότερο αυστηρούς όρους όσον αφορά την προέλευση, καθώς και των φυτών προς φύτευση που λαμβάνονται από τους σπόρους αυτούς των οποίων η εμπορία επετράπη στα άλλα κράτη μέλη δυνάμει της παρούσας απόφασης· ότι η λήψη ενός τέτοιου μέτρου θα καταστήσει δυνατές τις ενδοκοινοτικές συναλλαγές πολλαπλασιαστικού υλικού των ειδών αυτών και θα συμβάλει στην κάλυψη των αναγκών των ενδιαφερομένων κρατών μελών ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη μπορούν να επιτρέπουν την εμπορία στο έδαφός τους σπόρων προς σπορά που υπόκεινται σε λιγότερο αυστηρούς όρους όσον αφορά την προέλευση σύμφωνα με τις διατάξεις που αναφέρονται στο παράρτημα και υπό τον όρο ότι παρέχονται τα αποδεικτικά στοιχεία που προβλέπονται στο άρθρο 2 όσον αφορά τον τόπο προέλευσης και το υψόμετρο στο οποίο έχουν συλλεγεί οι σπόροι.

2. Τα κράτη μέλη μπορούν επίσης να επιτρέπουν την εμπορία στο έδαφός τους σπόρων προς σπορά οι οποίοι έχουν γίνει αποδεκτοί στα άλλα κράτη μέλη δυνάμει της παρούσας απόφασης.

3. Τα κράτη μέλη μπορούν επίσης να επιτρέπουν την εμπορία στο έδαφός τους φυτών προς φύτευση που έχουν ληφθεί από τους εν λόγω σπόρους.

Άρθρο 2

1. Τα αποδεικτικά στοιχεία που αναφέρονται στο άρθρο 1 παράγραφος 1 θεωρούνται ότι έχουν παρασχεθεί εφόσον πρόκειται για σπόρους προς σπορά της κατηγορίας «αναγνωρισμένο πολλαπλασιαστικό υλικό» του συστήματος ΟΟΣΑ (Οργανισμός Οικονομικής Συνεργασίας και Ανάπτυξης) για τον έλεγχο του δασικού πολλαπλασιαστικού υλικού που προορίζεται για το διεθνές εμπόριο ή άλλης κατηγορίας του συστήματος αυτού.

2. Σε περίπτωση που το σύστημα ΟΟΣΑ που αναφέρεται στην παράγραφο 1 δεν εφαρμόζεται στον τόπο προέλευσης, μπορούν να γίνουν αποδεκτά άλλα επίσημα αποδεικτικά στοιχεία. Όσον αφορά το είδος Pinus strobus, όταν δεν είναι δυνατόν να παρασχεθούν επίσημα αποδεικτικά στοιχεία, τα κράτη μέλη μπορούν να αποδέχονται άλλα μη επίσημα στοιχεία.

Άρθρο 3

Οι άδειες που προβλέπονται στο άρθρο 1 παράγραφοι 1 και 2 λήγουν στις 30 Νοεμβρίου 1991 εφόσον αφορούν την πρώτη θέση σε εμπορία στο έδαφος των κρατών μελών. Οι

άδειες που προβλέπονται στο άρθρο 1 παράγραφοι 1 και 2 εφόσον δεν αφορούν την πρώτη θέση σε εμπορία λήγουν στις 31 Δεκεμβρίου 1993.

Άρθρο 4

Τα κράτη μέλη ανακοινώνουν στην Επιτροπή, πριν από την 1η Ιανουαρίου 1992, τις ποσότητες σπόρων προς σπορά, ή ενδεχομένως, φυτών προς φύτευση τα οποία υπόκεινται σε λιγότερο αυστηρούς όρους, που τίθενται για πρώτη φορά σε εμπορία στο έδαφός τους δυνάμει της παρούσας απόφασης. Η Επιτροπή ενημερώνει σχετικά τα άλλα κράτη μέλη.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 11 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 125 της 11. 7. 1966, σ. 2326/66.

(2) ΕΕ αριθ. L 151 της 17. 6. 1988, σ. 82.